Adventný modlitebný týždeň, Bratislava, zborová sieň, Legionárska 6

streda, 13. 12. 2023, 18.00

1. Privítanie

2. **Pieseň 25**

3. Čítanie z Písma sv. – modlitba slovami Žalmu 102, 14 – 23

4. **Pieseň 316**

5. **Výklad Písma sv. Lukáš 2, 25 – úvod k *modlitbám***

6. **Modlitebná chvíľa** (uzavretá Otčenášom)

7. Apoštolské požehnanie

8. **Pieseň 430**

**Lukáš 2, 25**: *„Vtedy žil v Jeruzaleme človek menom Simeon, ... ktorý očakával útechu Izraela.“*

**Milí bratia a milé sestry!**

**Útecha či potešenie – to je centrálny pojem** pri našom dnešnom premýšľaní o Simeonovi. Prvá otázka jedného z reformačných katechizmov (Heidelberského) znie: **„Čo je tvojím jediným potešením vživote i pri smrti?“**

Katechizmus uvádza odpoveď: **„Mojím jediným potešením vživote i pri smrti** **je, to, že** telom i dušou ako **vživote, tak i pri smrti,**

(a) **nie som sám svoj,**

(b) ale **patrím svojmu vernému Spasiteľovi** Pánovi Ježišovi Kristovi,

(c) ktorý **svojou drahou krvou učinil dokonale zadosť za všetky moje hriechy.**

(d) A **vyslobodil ma** z každej moci diabla,

(e)  i **zachováva ma** tak,

(f) že bez vôle môjho nebeského Otca **ani jeden vlas mi nemôže spadnúť z hlavy,**

(g) ba **všetko mi musí slúžiť k spaseniu**.

(h) Preto ma aj **ubezpečuje skrze svojho Ducha Svätého o večnom živote**

(i) **a činí ma podľa srdca ochotným** a náklonným **žiť** odteraz **Jemu.**

Z tohto vyznania zaznieva priam **príliv, záplava radosti, útechy, potešenia.**  V súvise so Simeonom, ktorý bol, zdá sa zrelým – starým mužom, blízko konca svojho žitia, si všimnime ešte druhú otázku už spomínaného (Heidelberského) katechizmu: „Koľko vecí máš poznať, aby si mohol v tomto potešení radostne žiť i zomrieť?“

Odpoveď znie: Mám poznať tri veci:

**(a)** po prvé: aký **veľký je môj hriech** a moja bieda;

**(b)** po druhé: **ako sa mi dostalo vykúpenia** zo všetkých mojich hriechov a z každej mojej biedy;

**(c)** po tretie: **ako mám prejaviť vďaku Bohu** za také vyslobodenie.

Zdá sa, práve toto sa stalo pravdou v živote Simeona. Písmo o ňom hovorí, že bol *„muž spravodlivý a bohabojný... a Duch Svätý bol v ňom“* (L 2, 25). A on predsa **očakával útechu Izraela**. **Poznal svoje vnútro**, stav svojho srdca. **Ježiš sa môže stať útechou len tomu, kto pozná, aký veľký je jeho hriech**, aká žalostná je jeho duchovná diagnóza, kto rozumie: z vlastných síl a  pre svoju spravodlivosť nemôžem Bohom obstáť.

**Simeon poznal – veril, že v Ježišovi prišlo spasenie. Spasenie nielen pre neho, ale pre celý Boží ľud, pre všetkých.** Teraz, keď Mária s Jozefom priniesli malého Ježiša do chrámu, Simeon dieťatko *„vzal na ramená, chválil Boha a povedal: Teraz prepúšťaš, Pane, svojho služobníka podľa svojho slova v pokoji, lebo moje oči videli Tvoje spasenie, ktoré si pripravil pred tvárou všetkých ľudí: ako svetlo, ktoré sa zjaví pohanom a oslávi Tvoj ľud izraelský.“*

Kto nepozná hĺbku svojej stratenosti, svoj žalostný stav pred Bohom, ten sa nevie radovať z Pána Ježiša – z milosti, ktorú Kristus prináša. **Preto, že ľudia zostávajú pri tom vonkajšom, že nerozmýšľajú o hĺbke posolstva Vianoc, sa z Ježiša nedokážu tešiť. Vianočná radosť pre mnohých fakticky skončí po dojedení štedrej večere a rozbalení darčekov...**

**Simeon poznal svoju hriešnosť**, **veril, že v Ježišovi prichádza vykúpenie a** **vedel za to Bohu prejavovať vďaku.**

Premýšľajme: **Čo je naším potešením? Našou túžbou?**

Lepšie pomery v našej krajine, cirkvi, svete? – Prečo nie.

Stabilnejšia ekonomika, viac istoty? – Určite aj to by nás potešilo.

Simeon žil v období, keď Izrael **okupovali Rimania**. Spolu so svojím ľudom prežíval bezmocnosť, uvedomoval si **prázdnotu**, ktorá mnohých pohlcovala. No veril, že **zaplniť ju** dokáže nie sama zmena politických či ekonomických pomerov, ale **jedine** Bohom poslaný Záchranca – **Mesiáš.**

Teraz – v malom dieťatku Ježišovi – ho víta. Vidí ho: *„****Moje oči*** *videli Tvoje spasenie“* (Pane), *„ktoré si pripravil pred* *tvárou všetkých ľudí: ako* ***svetlo****, ktoré sa zjaví pohanom a oslávi Tvoj ľud izraelský.“*

Áno, **Ježiš je svetlo. My sa Mu smieme a máme stále viac otvárať, aby sa Ježišovo svetlo v nás čím ďalej tým viac rozhorievalo.** Simeon je **plný tohto svetla**. Na sklonku svojho žitia je prestúpený Kristom – je samé svetlo. Kiež to tak je, bratia a sestry, aj pri nás! Môže to tak byť pri každom, kto sa Ježišovi vo viere otvorí.

**Keď človeku pribúdajú roky, vravieva sa, že jeho svieca už dohorieva. Avšak pri kresťanoch platí opak: Kristus v nich môže planúť – Jeho milosť, láska a potešenie v nich môže horieť čím ďalej tým viac – až napokon, keď prejdú bránou smrti – sa rozhoria úplne.**

Ako to čítame v 1. liste Jána (3, 2): *„Milovaní, teraz sme deťmi Božími, a* ***ešte sa neukázalo, čo budeme.*** *Ale vieme, že keď sa ukáže,* ***budeme Jemu podobní.****“*

O Simeonovi toho veľa nevieme. No keby sme dostali za úlohu napísať jeho parte, mohlo by tam stáť: **Ježiš sa stal mojím potešením. Alebo: Moje oči videli Tvoje spasenie.** Možno súčasnejšou rečou: **Pozná Záchrancu.**

Daj nám Boh milosť, aby táto potešujúca skutočnosť mohla zaznieť aj nad naším hrobom. Amen.

**Modlitba:** Pane, ďakujeme Ti, že si sa stal Simeonovým i naším potešením. Prosíme, aby Ťa ešte mnohí mohli poznať, uveriť v Teba, žiť s Tebou. Amen.

*S použitím viacerých prameňov:* **Martin Šefranko, evanjelický a. v. farár**